# Ibrahima Balde

Ibrahima Balde (Konakry, Ginea, 1994) auto-mekanikaria da, Gineatik Europara migratua. Amets Arzallusek idatzitako Miñan liburuan bera da protagonista. Liburuak Zilarrezko Euskadi Saria irabazi zuen 2020an.
Aita gazterik hil zitzaion, eta anaia desagertu. Haren bila hasi zuen Gineatik Europaranzko bidaia. Pobrezia, desertua, tortura, esplotazioa, Mediterraneo itsasoa gurutzatzea... Bizipen gogorrek markatu zuten Euskal Herrira iritsi arte egin zuen bidaia. Ibrahima Balderen bizitzaren kronika da Miñan nobela, hark ahoz eta Amets Arzallusek letraz idatzia.
Liburu honek hiztegi erraza du eta esaldi laburrak, Ibrahimak zekien frantses urriarekin hori baitzen komunikatzeko modu bakarra. Geroago, baina, gaztelaniaz hitz egiten ederki ikasi du Ibrahimak. Pularra du ama-hizkuntza, eta kontatzeko manera bere berezia du, poetikoa.
Irungo harrera-sarean zebilela ezagutu zuen Ibrahima Baldek Amets Arzallus. Ofizioz auto-mekanikaria da, eta Madrilen bizi da gaur egun, tailer batean ofizioa ikasi bitartean.
Gineako hiriburua den Konakrytik Gineako bigarren hirira den Nzérékoréra mila eta hirurehun bat kilometro daude. Ibrahima han ibili zen hiru edo lau urtez, kamioi batean, gidari aprendiz. Aste batean Konakrytik Nzérékoréra joaten ziren, eta hurrengo astean Konakryra itzuli. Egun batean amak deitu zuen arte: anaia txikia falta zen etxean. Eta haren bila abiatu zen. Basamortua gurutzatu; pasatzaile, polizia, bahitzaileekin topo egin; egarria, gosea, mina ezagutu. Afrikatik Europarako bidea.
* Ginea Afrikako mapan
* Konakryko Kindia eskualdea Ginean
* Nzérékoré eskualdea Ginean
* Ibrahima Balde eta Amets Arzallus
* Fula (lupar) hizkuntzaren herria

## Ibrahimaren ibilbidea

Hau da liburuan Ibrahimak egiten duen bidaia:
* Ginea: Thiankoi – Konakry – Sigiri -
* Mali: Bamako – Gao -
* Tuareg. Kidal – Taalanda
* Aljeria: Timiauine – Bordj – Reggane – Adrar – Ghardaia – Ouargla – Debdeb -
* Libia: Ghadames – Sabratha – Zawiya – Zintan – Zawiya – Sabratha – Ghadames -
* Aljeria: Debdeb – Ouargla – Ghardaia – Aljer – Oran -
* Maroko: Tanger – Tiznit – Tanger – Nador

## Sariak

* Miñan liburuari 2020ko Zilarrezko Euskadi saria esleitu zioten. Geroago liburua ingelesera itzuli zuen Timberlake Wertenbaker idazleak (Little brother. An odyssey to Europe) eta gaztelaniara Ander Izagirre idazleak (Hermanito). Alemanera (Kleiner Bruder. Die Geschichte meiner Suche), galizierara (Miñán) eta katalanera ere (Germanet) itzuli da.
* 2021ean, Timberlake Wertenbaker idazleak ingelesera egin zuen Little brother itzulpenari English PEN ("Poets, Essayists and Novelists") itzulpen saria eman zioten.
Liburua hainbat hizkuntzatara itzuli eta gero, ale bat Frantzisko I.a Aita Santuaren eskuetara iritsi zen 2022an. Katolizismoaren buruak irakurri zuen eta publikoki goraipatu eta gomendatu.

## Erreferentziak

* ↑ Txoperena Iribarren, Maddi Ane. (2020). «Mugimendu bat zuri-beltzean» Berria (Noiz kontsultatua: 2020-11-29).
* 1 2 (Ingelesez) «Amets Azallus Antia + Ibrahima Balde» Barbara J. Zitwer Agency (Noiz kontsultatua: 2020-11-29).
* 1 2 «Miñan» 111 Akademia 2019-10-25 (Noiz kontsultatua: 2020-11-29).
* ↑ «Mapa: Konakry - Ghardaia - Sabratha - Ghardaia-Nador» query.wikidata.org (Wikidata Query Service) (Noiz kontsultatua: 2021-04-07).
* ↑ SL, TAI GABE DIGITALA. (2020-11-18). «Amets Arzallus, Ibrahima Balde eta Eshkol Nevok jasoko dituzte Zilarrezko Euskadi Sariak» naiz: (Noiz kontsultatua: 2020-11-28).
* ↑ «Kleiner Bruder. Die Geschichte meiner Suche» www.goodreads.com (Noiz kontsultatua: 2021-04-08).
* ↑ «Miñán» www.rinoceronte.gal (Noiz kontsultatua: 2022-02-27).
* ↑ «Ingelesez, gaztelaniaz, katalanez, italieraz eta alemanez irakurriko da "Miñan"» EITB Euskal Irrati Telebista 2020-11-12 (Noiz kontsultatua: 2021-09-28).
* ↑ (Ingelesez) «PEN Translates awards announced» English Pen (Noiz kontsultatua: 2024-04-18).
* ↑ «PEN Translates sarietako bat eman diote 'Miñan'-i» Berria 2021-02-10 (Noiz kontsultatua: 2024-04-18).
* ↑ «Francisco aita santuak 'Miñan' liburua gomendatu du» Argia (Noiz kontsultatua: 2022-04-05).
* ↑ Rey Gorraiz, Uxue. «Aita santuak 'Miñan&#039; liburua gomendatu die zenbait kazetariri» Berria (Noiz kontsultatua: 2022-04-05).

## Kanpo estekak

* Datuak: Q102413552
* Multimedia: Ibrahima Balde / Q102413552